31983L0478
L 263/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 19 септември 1983 година
относно пето изменение (азбест) на Директива 76/769/ЕИО за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати
(83/478/EИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност, и по-специално член 100 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че употребата на азбеста, както и тази на някои съдържащи го продукти, могат да застрашат здравето на човека, отделяйки влакна и прахове, които могат да предизвикат азбестоза и карциноми;
като има предвид, че превенцията е най-добрият начин за защита на здравето на човека;
като има предвид, че особено ефикасна мярка за защита на здравето на човека и на околната среда може да бъде осъществена чрез забраната да се употребяват някои влакна като крокидолита (син азбест), които според някои научни източници представляват особено сериозна опасност;
като има предвид все пак, че абсолютна забрана на крокидолита понастоящем не е възможна; като има предвид, че не би било разумно да се иска да се изтеглят от обръщение всички съдържащи го продукти, тъй като отделянето на влакна при обработката за тяхното изтегляне или разрушаване би представлявало опасност за здравето на човека;
като има предвид освен това, че някои продукти, съдържащи крокидолит, като уплътненията и азбестово-циментовите тръби или преобразувателите на въртящ момент не могат в близко бъдеще да бъдат изцяло заменени на общностно равнище със заместители, имащи най-малко равностойни качества;
като има предвид, че следва да се предвиди специално етикетиране, указващо рисковете от употребата на продукти, съдържащи азбестови влакна;
като има предвид, че етикетирането на тези продукти в някои държави-членки е предмет на нормативни актове, които се различават относно условията за пускане на пазара;
като има предвид, че настоящата директива ограничава пускането на пазара и употребата на крокидолита и съдържащите го продукти;
като има предвид, че ограничаването на пускането на пазара и на употребата на другите азбестови влакна и на съдържащите ги продукти може още повече да повиши защитата на здравето на човека; като има предвид, че до приемането на общностни разпоредби за такова ограничаване мерките за съгласуване, отнасящи се за тези влакна или продукти, се ограничават до разпоредбите във връзка с етикетирането;
като има предвид, че в светлината на постигнатия научно-технически прогрес и отчитайки възможността за замяна на крокидолита с по-безопасни вещества е необходимо периодично да се преразглежда режимът на освобождаване, предвиден в настоящата директива, с оглед в него да се внесат, според случая, подходящите изменения;
като има предвид, че забраните на някои азбестови влакна и различните разпоредби в областта на етикетирането, прилагани от някои държави-членки, имат пряко отражение върху функционирането на общия пазар; като има предвид следователно, че е необходимо да се пристъпи към сближаване на законовите, подзаконовите и административните разпоредби на държавите-членки в тази област и да се измени съответно приложението към Директива 76/769/ЕИО (4), последно изменена с Директива 83/264/ЕИО (5),
ПРИЕ НАСТОЯЩАТА ДИРЕКТИВА:
Член 1
Приложението към Директива 76/769/ЕИО става приложение I.
Член 2
В приложение I към Директива 76/769/ЕИО се добавя следната точка 5:
„5. Азбестови влакна
5.1. Крокидолит
CAS № 12001-28-4 (6)
5.1. Пускането на пазара и употребата на това влакно и на съдържащите го продукти са забранени.
Всяка държава-членка може все пак да допуска продуктите, съдържащи това влакно, да се пускат на пазара до 30 юни 1988 г., при условие че те са били произведени преди 1 януари 1986 г.
Освен това всяка държава-членка може да освобождава от забраната за употреба на продукти, съдържащи това влакно, при условие че те са били произведени, пуснати на пазара или използвани преди 1 януари 1986 г.
Без да се засягат останалите общностни директиви, държавите-членки могат също да изключат от тази забрана изброените по-долу продукти, включително влакната и полуготовите продукти, необходими за тяхното производство:
а)
азбестово-циментовите тръби;
б)
киселинно и температурно устойчивите уплътнения, салници, салникови набивки и гъвкави компенсатори;
в)
преобразувателите на въртящ момент.
5.2. Всички азбестови влакна:
Крокидолит, CAS № 12001-28-4
Хризотил, CAS № 12001-29-5
Амозит, CAS № 12172-73-5
Антофилит, CAS № 77536-67-5
Актинолит, CAS № 77536-66-4
Тремолит, CAS № 77536-68-6
5.2. Без да се засяга точка 5.1, пускането на пазара и употребата на продукти, съдържащи тези влакна, могат да бъдат допускани от държавите-членки, само ако продуктите имат етикет, съответстващ на приложение II.
Член 3
В Директива 76/769/ЕИО се добавя следното приложение II:
„ПРИЛОЖЕНИЕ II
Специални разпоредби за етикетирането на продуктите, съдържащи азбест
1. Продуктите, съдържащи азбест, или тяхната опаковка трябва да имат определения по-долу етикет:
а)
етикетът, съответстващ на образеца по-долу, трябва да е с височина (H) най-малко 5 см и ширина най-малко 2,5 см;
б)
той е разделен на две части:
-
горната част (h1 = 40 % H) съдържа буквта „а“ в бяло на черен фон,
-
долната част (h2 = 60 % H) съдържа стандартния надпис в бяло и/или черно на червен фон и ясно четлив;
в)
ако продуктът съдържа крокидолит, изразът „съдържа азбест“ от стандартния надпис се заменя със следния: „съдържа крокидолит/син азбест“.
Държавите-членки могат да изключат от разпоредбата на първа алинея продуктите, предназначени за пускане на пазара на тяхна територия. Етикетът трябва обаче да има обозначението „съдържа азбест“;
г)
ако етикетирането е извършено чрез директно отпечатване върху продукта, достатъчен е един-единствен цвят, контрастен на цвета на фона.
2. Етикетът трябва да бъде поставен в съответствие със следните правила:
а)
върху всеки от най-малките доставени продукти;
б)
ако продукт съдържа елементи на азбестова основа, достатъчно е само тези елементи да носят етикети. Могат да не се поставят етикети, ако поради малките размери или неподходящото естество на опаковката не е възможно да се положи етикет върху елемента.
3. Етикетиране на продукти, съдържащи азбест, предлагани в опаковка
3.1. Продуктите, съдържащи азбест, предлагани в опаковка, трябва да имат на опаковката ясно четлив и незаличим етикет, съдържащ следните обозначения:
а)
символа и обозначенията за свързаните с него опасности в съответствие с настоящото приложение;
б)
съвети за безопасност, които трябва да са подбрани в съответствие с указанията в настоящото приложение, доколкото те се налагат за въпросния продукт.
Когато допълнителни сведения за безопасност са положени върху опаковката, същите не трябва да омаловажават или да противоречат на обозначенията, посочени в букви а) и б).
3.2. Етикетирането, предвидено в точка 3.1, трябва да бъде:
-
извършено върху етикет, плътно положен върху опаковката, или
-
върху закачен етикет, здраво закрепен за опаковката, или
-
директно отпечатан върху опаковката.
3.3. Продуктите, съдържащи азбест и опаковани само с пластмасова или подобна опаковка, се считат за продукти, предлагани в опаковка, и трябва да се етикетират в съответствие с точка 3.2. Когато продукти са отделени от такива опаковки и пуснати на пазара неопаковани, всеки от най-малките доставени продукти трябва да се придружава от бележка с етикет, съответстващ на точка 3.1.
4. Етикетиране на неопаковани продукти, съдържащи азбест
По отношение на неопакованите продукти, съдържащи азбест, етикетирането в съответствие с точка 3.1 трябва да се извършва чрез:
-
етикет, плътно положен върху продукта, съдържащ азбест, или
-
закачен етикет, здраво закрепен за този продукт, или
-
директно отпечатване върху продукта.
или, когато методите по-горе не могат да бъдат разумно приложени поради, например, намалените размери на продукта, на непригодените му свойства или на някои технически трудности, с бележка с етикет, съответстващ на точка 3.1.
5. Без да се засягат общностните разпоредби, предвидени в областта на безопасността и хигиената на работното място, към етикета, положен върху изделието, което по време на неговата употреба може да бъде преработено или дообработено, следва да се добавят всички съвети за безопасност, които биха могли да са подходящи за продукта, и в частност следните съвети за безопасност:
-
да се работи, ако е възможно, на открито или в добре проветрено помещение,
-
да се използват предимно ръчни инструменти или инструменти, работещи при ниски скорости, снабдени, ако е необходимо, с подходящо прахоулавящо приспособление. Когато се използват инструменти с високи скорости, същите трябва задължително да са снабдени с такива приспособления,
-
ако е възможно, да се навлажни преди рязане или пробиване,
-
да се овлажнява праха, да се събира в добре затворен съд и да се депонира по безопасен начин.
6. Етикетирането на продукт, предназначен за битова употреба, непосочен в точка 5, при чиято употреба има опасност да се отделят азбестови влакна, трябва да включва, ако е необходимо, следния съвет за безопасност:„да се подменя в случай на износване“.
7. Държавите-членки могат да подчинят пускането на пазара на продукти, съдържащи азбест, на своя територия на условието указанията, дадени върху етикета, да са написани на официалния им език или езици.“
Член 4
1. Държавите-членки въвеждат в сила разпоредбите, необходими, за да се съобразят с настоящата директива в срок от тридесет месеца от нейната нотификация (7). Те незабавно информират Комисията за това.
2. Държавите-членки съобщават на Комисията текста на разпоредбите от националното законодателство, които те приемат в областта, уредена с настоящата директива.
Член 5
Адресати на настоящата директива са държавите-членки.
Съставено в Брюксел на 19 септември 1983 година.